b'\n_START_ARTICLE_\nMichael Jordan\n_START_SECTION_\nOpv\xc3\xa6kst og tidlig karriere\n_START_PARAGRAPH_\nMichael Jordan blev f\xc3\xb8dt i Brooklyn, New York, og da han var syv \xc3\xa5r, flyttede _NEWLINE_familien til North Carolina. Han viste sig snart som en dygtig sportsmand i flere sportsgrene som baseball, amerikansk fodbold og basketball, og han fors\xc3\xb8gte i sin high school tid at komme p\xc3\xa5 skoleholdet i 10. klasse, men da han kun var 1,80 m, lykkedes det i f\xc3\xb8rste omgang ikke. Dette slog dog ikke Michael Jordan ud af kurs, og da han voksede 10 cm i l\xc3\xb8bet af sommeren og samtidig tr\xc3\xa6nede intensivt, fik han en plads p\xc3\xa5 holdet det n\xc3\xa6ste \xc3\xa5r._NEWLINE_Nu viste Jordan sit potentiale, og han scorede 25 point i gennemsnit pr. kamp de to n\xc3\xa6ste s\xc3\xa6soner. Han blev derp\xc3\xa5 seniorspiller, og allerede f\xc3\xb8rste \xc3\xa5r blev han udn\xc3\xa6vnt til McDonald\'s All-American Team. Han fik derp\xc3\xa5 sportsstipendium til University of North Carolina, hvor han i \xc3\xb8vrigt studerede kulturgeografi. Som f\xc3\xb8rste\xc3\xa5rs-collegespiller fortsatte han de gode takter og blev valgt til \xc3\xa5rets unge spiller i Atlantic Coast Conference._NEWLINE_Han var i \xc3\xb8vrigt en lidt anonym holdspiller, og der blev f\xc3\xb8rst for alvor lagt m\xc3\xa6rke til ham, da North Carolina m\xc3\xb8dte Georgetown i NCAA State Championship 1982. I kampens sidste sekunder fik han bolden og satte et skud udefra, der afgjorde kampen til North Carolinas fordel._NEWLINE_Et \xc3\xa5r f\xc3\xb8r tiden stoppede han p\xc3\xa5 college for at deltage i NBA-udv\xc3\xa6lgelsen i 1984. Her blev han som den tredje af de unge spillere valgt, og det var Chicago Bulls, der blev vinderen._NEWLINE_Samme \xc3\xa5r var han som collegespiller en del af USA\'s olympiske basketballhold, der p\xc3\xa5 hjemmebane i Los Angeles vandt guld. Jordan var en af de centrale spillere med et gennemsnit p\xc3\xa5 17,1 point i kampene.\n_START_SECTION_\nNBA-karrieren\n_START_PARAGRAPH_\nAllerede i sin f\xc3\xb8rste s\xc3\xa6son scorede Michael Jordan 28,2 point pr. kamp (ppk), og han blev hurtigt en favorit blandt fansene. Efter blot en m\xc3\xa5ned i NBA kom han p\xc3\xa5 forsiden af Sports Illustrated med overskriften "En stjerne er f\xc3\xb8dt". Han blev ikke overraskende valgt til s\xc3\xa6sonens All-Star kamp, men flere af de etablerede stjerner, der ogs\xc3\xa5 deltog i kampen, var s\xc3\xa5 tr\xc3\xa6tte af al den opm\xc3\xa6rksomhed, der blev Jordan til del, at de s\xc3\xb8gte at fryse ham ude ved at undlade at aflevere til ham. Det rystede ham dog ikke s\xc3\xa6rligt, og hans position blev sl\xc3\xa5et fast, da han blev valgt til "Rookie of the Year" ("\xc3\x85rets debutant")._NEWLINE_S\xc3\xa6sonen 1985-86 blev \xc3\xb8delagt for Jordan af en br\xc3\xa6kket fod og gik glip af 64 kampe. Han blev dog klar til playoff-kampene, og i en af disse scorede han 63 point, hvorved han satte rekord for playoff-kampe, der st\xc3\xa5r den dag i dag. Den f\xc3\xb8lgende s\xc3\xa6son blev en af Jordans bedste, og han scorede som blot anden i historien samlet over 3.000 point. P\xc3\xa5 trods heraf blev han sl\xc3\xa5et af Magic Johnson i kampen om h\xc3\xa6deren som MVP._NEWLINE_De f\xc3\xb8lgende tre s\xc3\xa6soner var personligt gode for Michael Jordan, men Chicago Bulls blev i playoff-kampene hvert \xc3\xa5r besejret af Detroit Pistons, der blandt andet specialopd\xc3\xa6kkede Jordan i flere af kampene. F\xc3\xb8rst i s\xc3\xa6sonen 1990-91 lykkedes det Bulls at besejre Pistons, idet Jordan nu i stedet for at blive fanget i sine skud, afleverede bolden og derved sn\xc3\xb8d opd\xc3\xa6kningen. Sejren banede vejen til finalen, som Bulls vandt over Los Angeles Lakers, og Jordan blev b\xc3\xa5de MVP for hele s\xc3\xa6sonen og i finaleserien. Dermed var Jordan og Bulls for alvor dominerende i amerikansk basketball._NEWLINE_Det var derfor en Michael Jordan p\xc3\xa5 toppen, der naturligt blev udtaget til det olympiske basketballhold til OL i Barcelona 1992, efter at professionelle spillere havde f\xc3\xa5et lov til at deltage. Det amerikanske hold bestod af en r\xc3\xa6kke store NBA-stjerner, og de var p\xc3\xa5 forh\xc3\xa5nd t\xc3\xa5rnh\xc3\xb8je favoritter: 10 af de 12 spillere blev i 1996 valgt blandt de 50 st\xc3\xb8rste stjerner i NBA\'s historie ved organisationens 50-\xc3\xa5rsjubil\xc3\xa6um. Stjernerne levede op til forventningerne og vandt alle deres kampe t\xc3\xa5rnh\xc3\xb8jt (43,8 point i gennemsnit) \xe2\x80\x93 i finalen blev det til den mindste sejr i kampen mod Kroatien, men blev dog vundet med komfortable 117-85 med Jordan som topscorer med 22 point. Samlet blev han blot fjerdemest scorende p\xc3\xa5 holdet med sine 12,7 point i gennemsnit._NEWLINE_I 1993 kom Michael Jordan i mediernes s\xc3\xb8gelys for gambling med store indsatser. Han indr\xc3\xb8mmede dette, men fastholdt samtidig, at det ikke havde taget overh\xc3\xa5nd. M\xc3\xa5ske spillede dette ind i beslutningen senere samme \xc3\xa5r om at stoppe karrieren. Selv n\xc3\xa6vnte han, at han mistede lysten til at spille, efter at hans far var blevet myrdet tidligere p\xc3\xa5 \xc3\xa5ret. Hans karrierestop gav rystelser over hele landet, og endnu st\xc3\xb8rre var forbl\xc3\xb8ffelsen, da han fors\xc3\xb8gte sig som baseball-spiller. Det blev dog ikke nogen stor succes, og i starten af 1995 meldte han sig atter klar til basketball._NEWLINE_P\xc3\xa5 trods af frav\xc3\xa6ret p\xc3\xa5 1\xc2\xbd \xc3\xa5r var han hurtigt p\xc3\xa5 toppen igen. Han kunne dog ikke alene tr\xc3\xa6kke Bulls til en ny titel, men med grundig tr\xc3\xa6ning forud for s\xc3\xa6sonen 1995-96 var han st\xc3\xa6rkt medvirkende til at sikre Bulls den f\xc3\xb8rste af tre mesterskaber i tr\xc3\xa6k. Han trak sig nu tilbage for anden gang i januar 1999. Et \xc3\xa5r senere vendte han tilbage til NBA, nu ikke som spiller, men som klubmedejer og pr\xc3\xa6sident i Washington Wizards. Han fik en meget omfattende ledelsesm\xc3\xa6ssig stilling, og vurderingen af ham i denne rolle har v\xc3\xa6ret blandet. I sommeren 2001 n\xc3\xa6vnte han muligheden af at spille for sit hold, og i september blev det officielt: Han vendte igen tilbage som aktiv spiller, og han lovede at give sin spillerl\xc3\xb8n til ofrene for terrorangrebet den 11. september 2001._NEWLINE_S\xc3\xa6sonen 2001-02 blev for Jordan pr\xc3\xa6get af skader, og det blev kun til 60 kampe. Den f\xc3\xb8lgende s\xc3\xa6son spillede han alle 82 kampe, og som 40-\xc3\xa5rig viste han stadig fine pr\xc3\xa6stationer. F.eks. blev han den f\xc3\xb8rste spiller over 40, der scorede mindst 40 point i en kamp. Hans pr\xc3\xa6stationer var dog ikke nok til at bringe Wizards i playoff-kampene, og Jordan var i flere tilf\xc3\xa6lde utilfreds med sine medspillere. _NEWLINE_Jordan afsluttede endegyldigt sin karriere, og en af de sidste kampe foregik p\xc3\xa5 hans gamle hjemmebane i Chicago, hvor han modtog langvarig st\xc3\xa5ende ovation._NEWLINE_Med en karriere p\xc3\xa5 15 s\xc3\xa6soner (13 for The Chicago Bulls og 2 for Washington Wizards) b\xc3\xa5de som shooting guard, point guard og small forward var Michael Jordan ikke bare fysisk god, men ogs\xc3\xa5 mentalt p\xc3\xa5 toppen. Michael Jordan er indehaver af et utal af rekorder i NBA, som f.eks. flest point i en slutsspilskamp (playoff) med 63 point, h\xc3\xb8jeste pointsnit pr. kamp (30,1) og flest topscorertitler (10)._NEWLINE_Hans succes og popularitet skaffede ham rekordh\xc3\xb8je kontrakter, hvoraf den mest givtige indbragte ham 30 millioner dollars \xc3\xa5rligt._NEWLINE_I 2012 k\xc3\xb8bte Michael Jordan NBA holdet Charlotte Bobcats for $275 mio.\n_START_SECTION_\nKarriere ud over basketball\n_START_PARAGRAPH_\nMichael Jordan var under sin karriere en af de mest efterspurgte personer overhovedet, og han benyttede interessen til at medvirke i en film i 1993. Han spillede sig selv i Space Jam, der er en film med kombinationen af virkelige personer og tegneseriefigurer fra Looney Tunes. _NEWLINE_Han var en af de mest anvendte indenfor den amerikanske model- og reklamebranche i 1980\'erne og starten af 1990\'erne. Store firmaer som Nike, Coca-Cola og McDonald\'s benyttede ham i store reklameserier, og Nike lancerede en basketballsko under hans navn kaldet Air Jordan._NEWLINE_Hans reklameindt\xc3\xa6gter er estimeret til at have indbragt ham over en milliard dollars._NEWLINE_Efter karrierens endelige afslutning fors\xc3\xb8gte han sig igen som pr\xc3\xa6sident for Washington Wizards, men han blev snart fyret. I de f\xc3\xb8lgende \xc3\xa5r brugte han en del tid p\xc3\xa5 godg\xc3\xb8rende form\xc3\xa5l, andre sportsgrene som golf og motorcykell\xc3\xb8b. Han har sit eget t\xc3\xb8jm\xc3\xa6rke, som han har gjort reklame for, og han ejer et motorcykel-team.\n_START_SECTION_\nPrivatliv\n_START_PARAGRAPH_\nMichael Jordan blev i 1989 gift med Juanita Vanoy, og parret fik to s\xc3\xb8nner og en datter. I 2002 s\xc3\xb8gte de om skilsmisse, men fandt sammen igen. I slutningen af 2006 s\xc3\xb8gte de atter om skilsmisse, og der forventes at indbringe Juanita et bel\xc3\xb8b p\xc3\xa5 omkring 150 millioner dollars.'